Poreču, 8. srpnja 2024.

-PRIOPĆENJE ZA MEDIJE

***POREČKO LJETO: Ovoga tjedna u Poreču Cubismo, kino na otvorenom, La mula de Parenzo Tour i još mnogo toga…***

I ovoga tjedna Poreč nastavlja oduševljavati građane i posjetitelje bogatim programom događanja u sklopu Porečkog ljeta. Donosimo pregled nadolazećih događaja koje ne smijete propustiti:

**PONEDJELJAK, 8. srpnja, 21:00, Park Olge Ban**

***Magic is in the air***

Još jedan u nizu program "Magic is in the Air" održat će se u porečkom Parku Olge Ban. Plesačice će plesom na svili, demonstrirati nevjerojatnu fleksibilnost i dojmljive gimnastičko-akrobatske vještine u zraku. Program će biti obogaćen scenskim svjetlosnim efektima, čarobnom glazbom i atraktivnim kostimima, pružajući posjetiteljima nezaboravan doživljaj. Pridružite nam se u Parku Olge Ban i uživajte u fascinantnim trikovima i magiji koja će vas ostaviti bez daha. Ovaj program je idealan za cijelu obitelj, a mališane će posebno oduševiti!

**UTORAK, 9. srpnja, 21:00, Trg slobode**

***Nastup ukrajinskih folklornih skupina: Rusalka i Pavlychenko***

Pridružite nam se na nezaboravnom nastupu poznatih ukrajinskih folklornih ansambala iz Kanade, Rusalka i Pavlychenko, i otkrijte bogatu ukrajinsku kulturu kroz ples i glazbu. Ne propustite priliku doživjeti vrhunsku izvedbu ovih izuzetnih ansambala!

*Rusalka* - Ukrajinski plesni ansambl koji već 60 godina plijeni maštu publike diljem svijeta svojom vatrenom i živopisnom prezentacijom ukrajinskog plesa. Osnovan u Winnipegu 1962. godine, Rusalka neprestano širi svoje horizonte, osvajajući srca publike širom Azije, Europe, Sjeverne Amerike i Ukrajine. Njihov bogati koreografski repertoar, koji uključuje plesove iz različitih ukrajinskih regija, čini ih jednim od najpoznatijih i najpopularnijih ukrajinskih plesnih skupina u svijetu.

*Pavlychenko* - Dinamična ukrajinska plesna grupa osnovana 1967. godine u Saskatoonu, Kanada. Ova uzbudljiva družina mladih, strastvenih plesača-virtuoza može potaknuti nostalgiju, nasmijati šaljivim plesovima, zaslijepiti složenim munjevitim pokretima i zadiviti lirskim nastupima.

**SRIJEDA, 10. srpnja, 21:00, Lapidarij Zavičajnog muzeja Poreštine**

***Jazz u lapidariju - Zvjezdan Ružić – Pianotron***

Let's Disconnect Together naziv je koncertne turneje Zvjezdana Ružića i njegovog projekta Pianotron. U doba kada smo povezani jedni s drugima na svim mogućim uređajima i mrežama, toliko je lako zanemariti ljepotu sadašnjega trenutka i uživati u njemu. A upravo to Zvjezdan želi, da se povežete s njim te da zajedno odlutate u njegov magični svijet glazbe, gdje vas očekuju skladbe s njegovih albuma Delightful F i Inspiration.

Pianotron je sastavljen od tri instrumenta- klavira, melotrona i pedala na kojima unaprijed isprogramira zvuk koji kasnije pokreće udarcem noge. Svaki taj instrument predstavlja jedan dio Zvjezdanove osobnosti. Klavir predstavlja znanje, vještinu i mudrost, melotron ono razigrano dijete u njemu koje se igra notama, a pedale onoga koji neprestano traga za nečim novim. Koliko god to nemoguće zvučalo, Zvjezdan sva tri instrumenta svira istovremeno. Kada svira, svoju publiku vodi na putovanje kroz različite prizme priče koju pripovijeda notama. Njegov je cilj da publika čuje, razumije i osjeti cijelim svojim bićem ono što njegova glazba progovara. Pianotron mu baš to i omogućuje.

**ČETVRTAK, 11. srpnja, 10:00, Centar za posjetitelje "La mula de Parenzo"**

***La mula de Parenzo Tour***

Iznimno popularna tura s najpoznatijom Porečankom vraća se i ove godine! Krenite na nezaboravno putovanje kroz povijest Poreča s "La mula de Parenzo Tour". Ova interpretativna šetnja vodi vas kroz najznačajnije povijesne točke grada uz zanimljive priče i legende koje će vas vratiti u prošlost. Idealno za sve koji žele dublje upoznati povijest našeg prekrasnog grada. Obavezna je rezervacija telefonom ili e-mailom ( T: +385 (0)52 451 293, E: [lamuladeparenzo@myporec.com](mailto:lamuladeparenzo@myporec.com)).

**ČETVRTAK, 11. srpnja, 20:00, gradska riva**

***Gymnastics Show - TeamGym***

Pozivamo sve ljubitelje gimnastike na spektakularni **Gymnastics Show - TeamGym**, koji će se održati u četvrtak, 11. srpnja u 20:00 sati na gradskoj rivi. TeamGym je timski gimnastički sport koji kombinira elemente iz raznih gimnastičkih disciplina, pružajući jedinstvenu priliku za uživanje u vrhunskim gimnastičkim izvedbama.

Ovaj sport obuhvaća tri glavne komponente: timske nastupe na tlu (floor), mini-trampolin (mini trampoline), tumbling stazu (tumbling track). Svaka od ovih komponenti zahtijeva različite vještine i sposobnosti te uključuje raznolike gimnastičke elemente i akrobacije. Dođite i uživajte u zapanjujućim akrobacijama koje oduzimaju dah.Vidimo se na gradskoj rivi u četvrtak, 11. srpnja u 20:00 sati!

**ČETVRTAK, 11. srpnja, 21:30, Trg slobode**

***American Music Abroad***

Američka pjevačka senzacija American Music Abroad stiže u Hrvatsku gdje će održati koncert u Poreču 11.07. na Trgu slobode u 21:30. American Music Abroad je organizacija američkih akademskih glazbenika koja već preko 40 godina oduševljava publiku diljem svijeta. Ovaj simfonijski ansambl na svojim turnejama posjetio je najveće gradove Europe i nastupao u najpoznatijim koncertnim dvoranama svijeta. Zajedno će nastupiti i izvesti djela  klasičnih autora, te djela s pozornica slavnog Broadwaya. Osim toga, na repertoaru su djela američkih *folk*autora i naravno suvremenih američkih autora klasične glazbe. Riječ je o učenicima i studentima glazbe dvadeset glazbenih škola iz saveznih država Massachusetts, New York, New Jersey, i Ohio iz SAD-a, a organizirani su u nekoliko sastava. Nastupajući su proputovali cijeli svijet, osobito Europu, a kritičari su njihove nastupe hvalili kao nadahnute izvedbe, čistog zvuka, pune predanosti tehničkoj i ekspresivnoj preciznosti muziciranja. Očito nadareni, puni entuzijazma za glazbu koju stvaraju i izvode, članovi American Music Abroad pozivaju vas da im se pridružite i uključite u glazbenu avanturu.

**PETAK, 12. srpnja, 21:00, Eufrazijeva Bazilika**

***Koncerti u Eufrazijani - HRVATSKI GITARSKI KVARTET***

Zoran Dukić, Petrit Çeku, Maroje Brčić, Tvrtko Sarić

Prvi su zajednički koncert četvorica gitarističkih virtuoza održala 2016. godine. Od 2020. godine nastupaju pod imenom Hrvatski gitarski kvartet, kada su i prvi puta gostovali na Koncertima u Eufrazijani. Otada je Kvartet izdao dva albuma, oba nominirana za nagradu Porin. Koncertni program obuhvaća gotovo sve glazbene epohe, pazeći pritom da izvedbe i praizvedbe skladbi hrvatskih skladatelja budu njegov neizostavan dio. Tako će i u Eufrazijevoj bazilici, osim skladbi E. Griega, S. Prokofjeva i A. Piazzolle, Hrvatski gitarski kvartet predstaviti skladbe L. Sorkočevića, M. Miletića i A. Klobučara. Uživajte u glazbi i ambijentu koji oduzima dah.

**PETAK, 12. srpnja, 21:00, Gradsko kupalište**

***Visions of the Streets Cinema - Bob Marley: One Love***

Visions of the Streets Cinema nudi jedinstveno filmsko iskustvo na otvorenom. Pridružite nam se na Gradskom kupalištu pokraj Suda i uživajte u projekcijama filmova koje donose inspirativne priče i vizije. Ovoga petka na rasporedu je film **Bob Marley: One Love**. Ovaj događaj je savršen za sve ljubitelje filma i glazbe.

**SUBOTA, 13. srpnja, 21:00, Istarska sabornica**

***Sounds of the Streets Music - Cubismo***

Tjedan završava energičnom glazbenom večeri uz **Sounds of the Streets Music**. Ispred Istarske sabornice nastupit će popularna grupa **Cubismo**, poznata po svojoj zaraznoj energiji i ritmovima koji će vas natjerati na ples. Dođite i pridružite se ovoj glazbenoj fešti koja će vas ispuniti pozitivnom energijom.

Pozivamo sve građane i posjetitelje da nam se pridruže i uživaju u bogatom programu kulturnih i zabavnih događanja u našem prekrasnom gradu.

*\*\*\*\*\*\*\*\*\*\*\*\*\**

Više detalja o programu Porečko ljeto možete pronaći na stranicama Turističke zajednice grada Poreča [**www.myporec.com**](http://www.myporec.com), na Facebook stranici Turističke zajednice [**https://www.facebook.com/PorecIstria**](https://www.facebook.com/PorecIstria) kao i na aplikaciji Moove, a dodatno TZG Poreč štampa i mjesečnu tiskanu verziju kalendara događanja koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA